Stig Millehaugen

Stig Millehaugen (1969–2026) var en norsk drapsmann dømt for en rekke alvorlige lovbrudd. Han var medlem av Tveitagjengen og ble dømt for flere væpnede ran og to tilfeller av overlagt drap. Millehaugen ble omtalt som (en av) «Norges farligste».

I november 2008 skiftet Millehaugen etternavn til Bergquist, men byttet etternavnet tilbake til Millehaugen i april 2009.

 Kriminalitet 
 Tveitagjengen 
Millehaugen var et sentralt medlem i Tveitagjengen. Han ble første gang tatt av politiet på Tveita i 1986, for å ha kjøpt en stjålet boblejakke.Politi og røvere, Aftenposten, 24. januar 2009 kl 21:01, oppdatert 15. oktober 2011, besøkt 10. juni 2021

 Ran av postkontor og bankran
I februar 1992 ble Millehaugen dømt til seks års fengsel for væpnet ran av Klemetsrud postkontor i desember 1990 og ranet av Sparebanken Nors filial på Oppsal i Oslo i februar i 1991.

 Rømning og to nye postran 
Millehaugen rømte fra Berg fengsel i Tønsberg kommune i 1992 der han sonet for grovt ran. Deretter begikk han nye grove ran sammen med en medskyldig mens han var på rømmen.

13. august 1992 ranet han postkontoret på Svartskog i den tidligere Oppegård kommune. 31. august 1992 ranet han postkontoret på Nesbru i Asker kommune sammen med Trond Ron Jarle Horgen. I flukten etter ranet på Nesbru tok Millehaugen og Horgen to tilfeldige kunder på postkontoret som gisler. De tok seg over fjorden fra Asker til Nesodden. Der presset de en Volvo av veien, før de kjørte videre i den med sjåføren som nytt gissel. Ransutbyttet på  kroner ble aldri funnet.

Drap på fengelsbetjent i 1992 
Mens han var varetektsfengslet for disse nye ranene, rømte han fra Sarpsborg fengsel i desember 1992.

I august 1993 ble han dømt til 17 år i fengsel for å ha skutt og drept fengselsbetjent Jon Arild Martinsen i Sarpsborg fengsel under rømningen.

Han hadde planlagt en flukt og fikk smuglet en pistol inn gjennom vinduet på cellen. Våpenleveringen skapte såpass mye bråk at fengselsbetjenten Jon Arild Martinsen kom utenfor døren og spurte hva som skjedde. Millehaugen svarte at han måtte på toalettet. Da Martinsen åpnet døren, skjøt Millehaugen ham i brystet.

Mens fengselsbetjenten lå døende på gulvet, løp Millehaugen til vaktrommet og truet en annen betjent til å kjøre ham til Oslo. Der meldte han seg for politiet dagen etter.

 Rømningen i oktober 2000 
I oktober 2000 stakk Millehaugen av under permisjon fra Ullersmo fengsel og rømte med kjæresten sin. Ifølge en ansatt, tømte han effektlageret og rømte etterpå.

Åtte måneder senere, i juni 2001, ble han pågrepet. 

 Kreditkassen-ranet i 2000 
Den 27. desember 2000 kl. 09:30 ble Kreditkassens filial i Oslo ranet av en maskert person, som avfyrte skudd med en MP5 maskinpistol. Raneren skjøt 11 skudd mot en politipatrulje under flukten og stjal en bil. Politiet mistenkte Millehaugen, men han ble frikjent for ranet i 2003 grunnet manglende bevis, dog dømt til ett års fengsel for våpenbesittelse. I 2002 ble han tiltalt for flere lovbrudd, inkludert drapsforsøk, grovt ran og våpenforseelser. På grunn av rømningsfare sonet han på Ringerike fengsels høysikringsavdeling.

 Overlagt drap på Mohammed Javed i 2009 
19. januar 2009 ble 28 år gamle Mohammed Javed funnet skutt og drept i en utbrent bil på Haugerud i Oslo. Han var leder for gjengen Young Guns, som var i langvarig konflikt med A-gjengen – tidligere samarbeidspartnere. A-gjengen forsøkte å forhandle fred med B-gjengen, men B-gjengen nektet å forholde seg til Young Guns, som de mente var årsaken til konflikten. Dette førte til at Young Guns ble isolert fra både A-gjengen og resten av det kriminelle miljøet.

Straffesaken mot Stig Millehaugen startet i Oslo tingrett i januar 2011. Aktor var statsadvokat Svein Holden, mens Morten Furuholmen og Per Johan Sjong Larsen var forsvarere. Ifølge aktoratet ble drapet bestilt av Ahmed Shahbaz Dad via en falsk Facebook-profil, som ble funnet på en datamaskin hjemme hos ham.

Hovedvitnet, Alex Ruiz Fuica, forklarte at han kjørte bilen hvor Javed satt i passasjersetet og Millehaugen i baksetet. Under en planlagt kjøretur for å diskutere et ran, skjøt Millehaugen Javed bakfra og Fuica rømte bilen. Millehaugen flyttet deretter bilen til en parkeringsplass, tømte den for bensin og tente på før han reiste hjem.

Han ble pågrepet samme kveld i et frigangshjem på Sandaker. Politiet fant bensinrester på klærne hans og kruttspor på hendene. 

9. april 2011 dømte Oslo tingrett Millehaugen til 21 års forvaring med 10 års minstetid for likvideringen av Javed. Dad ble av tingretten dømt til 21 års fengsel.

31. januar 2012 kom ankesaken opp for Borgarting lagmannsrett.Drapsdømte Stig Millehaugen klar for ny rettsrunde, vg.no, oppdatert 30. januar 2012 Den 22. mars ble Millehaugen på nytt idømt 21 års forvaring med 10 års minstetid for overlagt drap, mens Dad ble dømt til 21 års fengsel.

 Rømningen i juni 2022 
Millehaugen var på permisjon fra fengsel i juni 2022 da han ikke returnerte som avtalt og ble ettersøkt av politiet. I etterkant ble en 53 år gammel mann pågrepet i Oslo, siktet for å ha bistått Millehaugen med flukten. Mannen innrømmet å ha kjøpt flybilletter til Millehaugen i forkant av permisjonsdagen. De to har hatt en nær relasjon siden minst 2009.

Millehaugen reiste med fly fra Trondheim til Oslo uten å oppgi identitet, ettersom det ikke er krav om ID ved innenlandsflyginger. Han ble gjenkjent av medpassasjerer, og tok deretter drosje til Oslo sentralstasjon.

Han reiste videre fra sentrum til Helsfyr og dro deretter til Østmarka, hvor han holdt seg skjult under flukten. Ifølge politiet reiste han ved flere anledninger inn til byen for å skaffe mat og utstyr.

Millehaugen ble identifisert på videoopptak fra området, og han ble pågrepet i Østmarka etter én uke på flukt, hvor han hadde hatt tilhold i en gapahuk.  

 Fortsatt soning
7. desember 2022 ba Stig Millehaugen om prøveløslatelse, via sin advokat Morten Furuholmen. Han hadde da ikke hatt permisjon fra Ullersmo fengsel siden rømningen i juni 2022. Søknaden ble behandlet av Oslo tingrett i august 2023, og den 13. september ble han innvilget prøveløslatelse under vilkår fra det tidspunktet kriminalomsorgen bestemmer.

Det var meningen at han skulle prøveløslatelses innen 1. juni 2024, men en drøy uke senere anket påtalemyndigheten beslutningen til Borgarting lagmannsrett. Den 19. januar 2024 avgjorde Borgarting lagmannsrett at vilkårene for prøveløslatelse ikke var tilstede.NTB: Retten sier nei til å løslate Stig Millehaugen på prøve, msn.com, 19 januar 2024

 Drapet på Metkel Betew 
Den 17. april 2025 ble Metkel Betew skutt og drept i Godliaskogen på Oppsal i Oslo. Tre dager senere, 20. april, ble Millehaugen pågrepet i Horten og siktet for drapet på Betew. På tidspunktet for drapet var Millehaugen på permisjon fra Berg fengsel og midlertidig overført til en åpen anstalt i Horten i påvente av mulig løslatelse.

 Dødsfallet 
Millehaugen satt i varetekt i Kongsvinger fengsel da det den 29. januar 2026 ble kjent at han var funnet død på en fengselscelle. Dødsårsaken ble ikke oppgitt.

 Selvbiografi 
Forlaget Press ga ut Millehaugens selvbiografi Gjerningsmann i april 2023.

 Referanser 

Kategori:Personer tilknyttet Tveitagjengen
Kategori:Nordmenn dømt for drap
Kategori:Nordmenn dømt for ran